User talk:Avojha

पं प्रफुल्लचन्द्र ओझा 'मुक्त'

जन्म एवं परिवार :
स्वतन्त्रता पूर्व हिंदी-साहित्य के इतिहास में और स्वातंत्र्योत्तर युग की साहित्य-सेवा में बिहार की प्रमुख देन पं प्रफुल्लचन्द्र ओझा 'मुक्त' का जन्म २७ जनवरी, २०१० ई. को इलाहाबाद के दारागंज मोहल्ले में हुआ था, किन्तु मुक्तजी का पैतृक निवास निमेज (भोजपुर, बिहार) है और सन १९३५ ई. से आजन्म-सेवित प्रयाग छोड़कर वह पटना आ बसे, जहां उनका शेष जीवन बीता. ब्राह्मण-कुल में जन्मे पं प्रफुल्लचन्द्र ओझा 'मुक्त' को साहित्यिकता विरासत में मिली. मुक्तजी के पिता स्व. पं. चंद्रशेखर शास्त्री संस्कृत के आचार्य थे, किन्तु मुक्तजी की अभिरूचि हिंदी में थी. उन्होंने हिंदी-साहित्य की लगभग सभी विधाओं में लेखन-कार्य करके हिंदी की श्रीवृद्धि में अपना महत्वपूर्ण योगदान दिया. उन्होंने पहली रचना (कविता) ७ वर्ष की आयु में लिखी, किन्तु सन १९२६ से उनकी रचनाएँ प्रकाश में आने लगीं. कहानी, उपन्यास, संस्मरण, यात्रा-वृत्तान्त, लेख-निबंध आदि सभी विधाओं में उनकी रचनाएं मिलती हैं. मुक्तजी की रचनाएँ जीवन और संस्कृति से अभिन्न रूप से जुडी हुई हैं! शिक्षा-दीक्षा : मुक्तजी ने विधिवत शिक्षा ग्रहण नहीं की थी, बाल्यकाल में ही गांधीजी के आह्वान पर उन्होंने विद्यालय का बहिष्कार किया था और फिर पलटकर उधर नहीं देखा. अपने प्रयत्न, अध्यवसाय, चिन्तन और मनन से उन्होंने अनेक भाषाएँ स्वयं सीखीं और वे जीवनपर्यंत भाषा और अन्यान्य विषयों के मर्मज्ञ मनीषी बने रहे. हिंदी, अंग्रेजी, बँगला, संस्कृत, गुजराती, मराठी आदि कई भाषाओं की अच्छी जानकारी के करण उन्होंने इन भाषाओं से हिंदी में अनुवाद का प्रचुर कार्य किया. बँगला भाषा में उनकी अधिक रूचि थी. उन्होंने रबीन्द्रनाथ ठाकुर के नाटक डाकघर और विसर्जन, ताराशंकर वंद्योपाध्याय के उपन्यास मन्वंतर और कालरात्रि, विभूतिभूषण  वंद्योपाध्याय के आदर्श हिन्दू होटल, लीला मजुमदार की रचना जोडासाकों वाला घर, बनफूल की कृति शिकारी आदि का अनुवाद करके हिंदी-साहित्य की अभिवृद्धि की. उन्होंने अंग्रेजी, गुजराती, मराठी और संस्कृत से भी कई महत्वपूर्ण कृतियों का अनुवास किया, जिसमे रोम्या रोलां की रचना 'गाँधी : जीवन और दर्शन', डॉ. राजेंद्र प्रसाद की संक्षिप्त जीवनी, नेहरू वांग्मय के कई खंड, कन्हैयाल माणिकलाल मुंशी की पुस्तक कृष्णावतार और सोमदेव भट्ट विरचित कथासरित्सागर का अनुवाद प्रमुख है. अनूदित रचनाओं के अतिरिक्त मुक्तजी की अनेक मौलिक रचनाएँ भी प्रकाश में आती रहीं. उपन्यास, कहानियां, संस्मरण, यात्रा-वृत्तान्त, लेख-निबंध, नाटक, कविता और बालोपयोगी रचनाओं में मुक्तजी की मौलिकता और उनका चिंतन उन्हें सामाजिक, सांस्कृतिक तथा सामयिक सन्दर्भों से जोड़े रखता है तथा पाठकों को जीवन-जगत के यथार्थ-बोध का दर्शन कराता है. मुक्तजी के उपन्यास पुलिना के पत्र, पाप और पुण्य, सन्यासिनी, तलाक़ और कहानियाँ दो दिन की दुनिया, जलधारा, वैरागी, लाखिया, मैं फिर आउंगी, परिचय, रामजी में जहां भावनाओं का द्वंद्व है, वहीँ कथानक प्रेम-प्रधान और विषय सामाजिक विसंगतियों को स्पर्श करता है. उनकी संस्मरणात्मक कृतियाँ अतीतजीवी और पहचानी पगचाप (अप्रकाशित) में विस्मृत होते साहित्यकारों के अनछुए और भाव-भीने संस्मरण संग्रहीत हैं. मुक्तजी ने संस्मृत व्यक्तियों के जीवन के उन पहलुओं को निश्चेष्ट भाव से उजागर किया है, जिनकी जानकारी सामान्य-जन को नहीं रही है. यात्रा-वृत्तान्त 'यात्री की आँखें' में मुक्तजी ने अनुभूति के पलों को शब्द दिए हैं. राजस्थान और मेवाड़ की तपोभूमि में भ्रमण करते हुए लेखक अपने साथ पाठकों को भी ले चलता है और मन में उठानेवाली भावनाओं से उन्हें अनुप्राणित करता है. मुक्तजी की कविताओं में राष्ट्रीय और मानवीय भावनाएं हैं, तो बाल-साहित्य में बच्चों की चुलबुली जिज्ञासाओं को शांत करनेवाली अनोखी, उद्देश्यपूर्ण और सार्थक कथाएं हैं. आजीविका : मुक्तजी का जीवन संघर्षों का जीवन था. अपने तेजस्वी पिता की मृत्यु के बाद उन्हें आर्थिक कठिनाइयों का सामना करना पडा. आजीविका के लिए उन्होंने कभी किसी ठोस नियोजन पर विचार ही नहीं किया, वह यथानाम तथा गुणवाले व्यक्ति थे--मुक्तजी सचमुच जीवन्मुक्त थे. उन्होंने जीवन-भर साहित्य की सेवा की और उसे ही अपने जीवन-साधन का आधार बनाया. कालान्तर में वह आकाशवाणी की सेवा में आये और जीवन संतुलित हुआ. भाषा के धनी मुक्तजी को पत्र-पत्रिकाओं बिजली, आरती, प्रजानीति, नया प्रतीक आदि के सम्पादन-संचालन का सौभाग्य हमेशा प्राप्त रहा. सपादन-दायित्व को भी उन्होंने संकल्प-भाव से निभाया. बिजली और आरती के प्रकाशन को भी उन्होंने व्यवसाय से नहीं जोड़ा. उनके सम्पादन-संचालन में निकलनेवाली पत्रिका बिजली और आरती शुद्ध साहित्यिक पत्रिकाएं थीं. 'ओझाबन्धु आश्रम' (1925), इलाहाबाद और 'आरती मंदिर', पटनासिटी (1948) जैसी प्रतिष्ठित प्रकाशन संस्थाओं की उन्होंने स्थापना की और कई वर्षों तक उसका संचालन करते रहे; किन्तु अपरिहार्य कारणों से वे अल्पजीवी सिद्ध हुईं. सन १९४८ ई. में मुक्तजी आकाशवाणी की सेवा में आये. उन्होंने अपना जीवन आकाशवाणी को सौंप दिया और भाषा-संस्कार के क्षत्र में बहुत काम किया. पहले हिंदी-सलाहकार के रूप में उनकी नियुक्ति हुई, फिर हिंदी प्रोड्यूसर पद पर कार्य करते हुए सन १९७२ ई. में उन्होंने अवकाश ग्रहण किया. यात्राएं और प्रवास : मुक्तजी का आरंभिक जीवन उत्तर प्रदेश के इलाहाबाद शहर में बीता. साहित्य-सेवा और निजी कार्यों के लिए उन्हें अनेक यात्राएं भी करनी पड़ीं. मुक्तजी को यायावरी प्रिय थी. उन्होंने अल्प-वय में ही देश के विभिन्न प्रदेशों का दौरा किया. राजस्थान के मेवाड़ प्रदेश में भ्रमण करते हुए लिखी हुई उनकी पुस्तक 'यात्री की आँखें' में उस रमणीक प्रदेश का सुन्दर और यथार्थ वर्णन मिलता है. संपर्क, विरासत और निजी उपलब्धि : साहित्यिक विरासत के रूप में मुक्तजी को अपने पिता साहित्याचार्य पं. चंद्रशेखर शास्त्री का ज्ञान-भण्डार मिला, उनकी पहचान की छाया में आगे बढ़ने का अवसर प्राप्त हुआ, किन्तु मुक्तजी ने साहित्य के क्षेत्र में आदर और सम्मान पाया, वह अपने रचना-कौशल, भाषा पर असामान्य अधिकार और मौलिक कार्यों के कारण पाया. मुक्तजी की पहचान उनकी अपनी उपलब्धियों के करण बनी. प्रसिद्ध साहित्यकार-समीक्षक डॉ. कुमार विमल ने अपने के पत्र में मुक्तजी के सम्बन्ध में महत्वपूर्ण वक्तव्य दिया है : "मुक्तजी हिंदी की तपस्वी पीढ़ी के साहित्यकारों में प्रमुख थे. सचमुच, मुक्तजी योग्य पिता के योग्य पुत्र थे. विद्यालय, महाविद्यालय में इन्हें कोई औपचारिक शिक्षा नहीं मिली थी, किन्तु अपने संस्कार, सहज ज्ञान, सहजानुभूति और विरासत में मिली साहित्यिक शुचिता तथा सृजन-क्षमता के द्वारा इन्होने इस युग के साहित्यकारों के बीच अगली पंक्ति में स्थान प्राप्त कर लिया था. मुद्रण-काला से लेकर बाल-साहित्य जैसे विषयों पर इन्होने साधिकार लिखा, 'बिजली', 'चाँद' और 'नया प्रतीक जैसी पत्रिका के सम्पादन का भार संभाला और 'अतीतजीवी' के व्याज से इन्होने उन सभी महत्वपूर्ण हस्तियों पर लिखा. साहित्यकारों का साहचर्य : बचपन से ही मुक्तजी का निकट सम्बन्ध अनेक वरिष्ठ और प्रतिष्ठित साहित्यकारों से रहा. कालान्तर में उनके मित्र भी हिंदी साहित्य के शीर्षस्थ हस्ताक्षर बने, जिनमें बच्चन, अज्ञेय, दिनकर, रामवृक्ष बेनीपुरी, रामकुमार वर्मा, पाण्डेय बेचन शर्मा 'उग्र', भगवती चरण वर्मा, नरेन्द्र शर्मा आदि प्रमुख हैं.मुक्तजी के दो संस्मरण-संग्रहों 'अतीतजीवी' और 'पहचानी पगचाप' में दो पीढ़ियों के साहित्यकारों के साथ उनके संबंधों का उल्लेख है--पं. महावीर प्रसाद द्विवेदी, रामनरेश त्रिपाठी, पुरुषोत्तम दास टंडन, पं. रामावतार शर्मा, प्रसाद, निराला, प्रेमचंद, जैनेन्द्र, सुभद्रा कुमारी चौहान, जनार्दन प्रसाद झा 'द्विज', पं. नंदकिशोर तिवारी आदि कुछ ऐसे साहित्यकार हैं, जिनके निकट संपर्क में मुक्तजी हमेशा रहे. अंतिम वर्ष और महाप्रयाण : मुक्तजी ने अपने चौथेपन में साहित्य की सेवा अनुवाद कार्य और स्वतंत्र लेखन से की. उन्होंने जीवन के अंतिम आठ वर्ष अपने पूज्य पिता के श्रीमदवाल्मीकीय रामायण अनुवाद के पुनर्प्रकाशन में लगा दिए. उनके संस्मरणों की पुस्तक 'अतीतजीवी' जीवन के अंतिम वर्ष में प्रकाशित हुई. बाल्यकाल से लेखन का कार्य आरम्भ करनेवाले मुक्तजी की कलम कभी रुकी नहीं. वह स्वयं को हिंदी का मजदूर मानते थे, लेकिन वह हिंदी साहित्य के कितने कुशल मजदूर थे, यह उनकी प्रांजल और सधी हुई भाषा बताती है. उनकी एकनिष्ठ हिंदी-सेवा के लिए अनेक संस्थाओं ने उन्हें पुरस्कार-सम्मान भी दिए, जिसमे बिहार राष्ट्रभाषा परिषद्, राजभाषा विभाग, बिहार सरकार द्वारा १९७९ तथा १९८६ में, बिहार सरकार के राजभाषा विभाग सवारा ही 'महादेवी वर्मा पुरस्कार' तथा उत्तर प्रदेश हिंदी संस्थान, लखनऊ द्वारा 'संस्थान सम्मान' उल्लेखनीय है. फिर वह समय आया जब काल की गति ने २ दिसंबर १९९५ ई. को उन्हें हमेशा के लिए मौन कर दिया.अन्यथा अपनी 'कलम को खुरपी' और स्वयं को ' हिंदी का मजदूर' तथा 'सामान्य मसिजीवी' कहनेवाले मुक्तजी कभी रुकते नहीं, उनकी लेखनी अप्रतिहत गति से चलती ही जाती. कृतियाँ उपन्यास : 'सन्यासिनी' (1926),' पाप और पुण्य' (1930), 'तलाक़' (1932), 'पुलिना के पत्र' (1949), 'पतझड़', 'जेल-यात्रा', 'मधुर भ्रम', 'तपस्विनी' और 'लालिमा' (सह-लेखक : भगवती प्रसाद वाजपेयी), १९३४. कथा-संग्रह : 'बेलपत्र' (1929), 'जलधारा' (1933), 'दो दिन की दुनिया', 'मुक्त की श्रेष्ठ कहानियां' संस्मरण : 'अतीतजीवी' (1995), 'पहचानी पगचाप' और 'प्रथम स्पर्श' (दोनों अप्रकाशित) लेख : 'सिर धुनी गिरा लागि पछितानी' (अप्रकाशित) यात्रा-वृत्तान्त : 'यात्री की आँखें' (1944) बाल-साहित्य : उपन्यास--"मौत की ज़िन्दगी' (1945), 'सुबह का भूला' नाटक--'अभिनय भारती' (1959),'बालकों के चार नाटक' (1967) पत्रकारिता एवं सम्पादन १. विद्यार्थी (इलाहाबाद) २. जन्मभूमि (इलाहाबाद) ३.मजदूर संसार (पटना), ४. साप्ताहिक कहानियां (पटना), ५. बिजली (पटना), ६. आरती (पटना) [स.ही. वात्स्यायन 'अज्ञेय' के सम्पादन-सहयोग से], ७. प्रजानीति (नई दिल्ली), ८. नया प्रतीक (नई दिल्ली) ['अज्ञेय'जी को सम्पादन-सहयोग], ९. पर्वतांचल समाचार (लखनऊ) ०००